**תפיסת הטרנספורמציה במחזות-המסתורין**

**ובעבודתו האסתטית של רודולף שטיינר**

**עמוס בן אהרן**

**תקציר**

מטרת העבודה הנה לבחון את יסודות הטרנספורמציה, המטמורפוזה וההתמרה במחזות-המסתורין ובעבודתו האסתטית של רודולף שטיינר. אין זו עבודה בהיסטוריה של הספרות הגרמנית, אלא בספרות השוואתית. מחקר זה מבקש לבחון את הטקסטים השייכים לתקופה מודרניסטית מוקדמת, עם דגש על נושאים תאורטיים מרכזים, על היבטיהם הספרותיים, הפילוסופיים, הדתיים והפסיכולוגיים, ולהבין את קשרי הגומלין הרבים והמורכבים שבין היבטים אלה. העבודה חוקרת את יסוד הטרנספורמציה ואת תפקידו של הדמיון בשלושה שלבים מרכזיים בהתפתחות תפיסתו האסתטית של שטיינר, תוך התייחסות לשלוש השפעות מרכזיות עליה: של גתה, שילר ונובאליס. כמו כן, בוחנת העבודה כיצד מושג הטרנספורמציה מתגלה במחזות-המסתורין שכתב שטיינר ואת זיקות הגומלין בין התאוריה לפרקסיס האמנותי שלו. פרק א המבואי דן במושגי הטרנספורמציה, המטמורפוזה, ההתמרה, הדמיון וההתקדשות ומחדד את משמעויותיהם ואת זיקותיהם ההדדיות, כיסוד לדיון בפרקם הבאים. פרק ב דן בתפיסות הטרנספורמציה באסתטיקות של גתה, שילר ונובאליס, החיוניות להבנת תפיסת הטרנספורמציה של שטיינר. גתה טען לזיקה קרובה ומשלימה מחד ומקוטבת מאידך בין הטבע לאדם – כשהאמנות יוצרת במישור חדש את מה שהטבע יוצר והורס בהמוניו (Goethe, 1967: 79, 162). כוונתו הייתה כי מה שנמצא בטבע בביטויו החיצוני, יכול להתעורר באדם לפעילות אמנותית פנימית מודעת. שילר לעומתו ראה באמנות מרחב של משחק וחופש שבין הכרח הצרכים הטבעיים להכרח האידיאות, ותהליך טרנספורמטיבי מעמיק, בו הטבע הופך לחומר-גלם אמנותי כאשר דמותו הקודמת נהרסת עבור יצירת צורה חדשה (שילר, 1986: 45-86). נובאליס הדגיש את פעילות הדמיון האמנותי, שכיוונה מבפנים כלפי חוץ, וראה בפואטיקה את היכולת לערוך לכלל החיים "רומנטיזציה" כלשונו, כלומר טרנספורמציה (Novalis, 1976: 123, 133, 226). פרק ג בוחן את יחסו של שטיינר למגמות אלה וחוקר כיצד הוא מפתח בהקשר להן את מושג הטרנספורמציה האסתטית. זו השתנתה על ציר הזמן בהתפתחות כתביו האסתטיים המרכזיים מטרנספורמציה חד-כיוונית לדו-כיוונית. מחיבורו המוקדם האסתטיקה של העתיד ועד להרצאה שנתן בשנות חייו האחרונות, הפסיכולוגיה של האמנויות, התפתחה תפיסת הטרנספורמציה האסתטית שלו מהתבססות על גתה ושילר לעבר מקור השפעה נוסף: נובאליס. שטיינר ראה בתפיסות האסתטיות של גתה ושילר, על אף שונותן המהותית, נציגות אסתטיות של התנועה הראשונה ובתפיסת נובאליס נציגה אסתטית מהותית של התנועה השנייה. התפתחות זו תידון לפרטיה ותהליכיה ובסופה יסוכם מתווה הדינאמיקה האסתטית של שטיינר ותוצג התפתחותו לעבר מה שאכנה "מוניזם של טרנספורמציה דו-כיוונית". דיון הכרתי-אסתטי זה מהווה בסיס לדיון בפרקים ד ו-ה במישור הדרמטי. מחזות-המסתורין מאת שטיינר עשירים בתהליכים טרנספורמטיביים: אם בדמויות השונות, ביחסיהן ובהתפתחות החלה בהן, אם במישור העלילתי ואם בשינויים ומפנים בתודעה, בהקשרה למרחב ולזמן ולהיפרדות מודעת מן המרחב והזמן ואחר שיבה מודעת מן ההתנסויות הרוחניות למרחב, לזמן ולמצב הארצי. פרק ד עוסק בייחודם של ארבעת מחזות-המסתורין מבחינת מיקומם בהתפתחות ההיסטורית של מחזות-המסתורין, בסוגה ובסגנון שלהם, בשפתם ועוד, וכן מתווה את אופי התנועה הטרנספורמטיבית הייחודית להם. תנועה זו תאופיין בפירוט ותכונה: "תנועת-הלולאה הטרנספורמטיבית". פרק ה מתמקד במחזהו הראשון של שטיינר שער ההתקדשות ודן בדרך החניכה של יוהנס, בטרנספורמציה, במטמורפוזה ובהתמרה שהוא עובר ובאספקט הנפשי-רוחני של שינוי זה. לשם כך מושווית נקודת ההתחלה לנקודת הסיום שלו במחזה הראשון, תוך התייחסות לכמה מוקדים במהלך הדרך. כמו כן נידונות הטרנספורמציה, המטמורפוזה וההתמרה שעוברות דמויות נוספות, הקשר בין יחיד, יחסים בין דמויות וקהילה, השתנות של מרחב וזמן, התנועה הדו-כיוונית על היפוכיה במחזה, איכויות גבריות ונשיות במסע האני, ונושא הגורל כפי שמוצג במחזה. פרקים ד ו-ה בוחנים, האם ניתן לראות ביצירתו הדרמטית של שטיינר חידוש לגבי התפיסה על ה'מה' ו'איך', שהדרמה ואמנות-הבמה יכולות לבטא, להציג ולהביע? וזאת הן מבחינת הטרנספורמציה של מצבי-תודעה שונים משני עברי-הסף המוצגים על הבמה (עולם ארצי, עולם נפשי, עולם רוחני וסוגי התודעה הקשורים בהם), הן מבחינת דמויות ארציות, דמויות נפש ודמויות רוחניות, הן מבחינת היחס למוות ולידה-מחדש בתוך החיים בהתפתחות הדמויות והן מבחינת האור שנופל על נושאים כמו גורל וחניכה, שמתגלים באופנים חדשים.